Svend Auken (S), 2001-02-22:
Det forslag, vi nu har til behandling her i dag, det 11. i rækken,
har vi behandlet tidligere, og der har været stillet spørgsmål og været samråd, og jeg har også taget en række initiativer, efter at vi har haft disse diskussioner.
Forslagsstillerne kommer i deres begrundelse med det argument, at stigningen i antallet af sager har gjort, at sagsbehandlingstiden er utilfredsstillende.
Jeg er naturligvis fuldstændig enig i det synspunkt, at sagsbehandlingstiderne i offentlige instanser skal være så kort som muligt. Det er korrekt, at der har været en stigning i antallet af modtagne klager i Naturklagenævnet.
Trods stigende produktivitet er sagsbehandlingstiden desværre steget.
Jeg har derfor taget en række initiativer inden for det sidste års tid, der netop har til formål at nedbringe sagsbehandlingstiden.
I foråret 2000 blev der gennemført en rationaliseringsundersøgelse af Naturklagenævnets virksomhed.
Formålet var dels at undersøge mulighederne for en bedre ressourceanvendelse i den juridiske sagsbehandling i nævnet og dels en gennemgang af de administrative procedurer.
Undersøgelsen anbefalede en øget specialisering blandt medarbejderne for at effektivisere arbejdet.
På den baggrund blev der i efteråret gennemført en ny struktur i Naturklagenævnet, bl.a. med en særlig fredningssektion.
Strukturen betyder, at den enkelte medarbejder opbygger en større kompetence på det enkelte fagområde, og det giver en mulighed for hurtigere og mere kvalificeret sagsbehandling. Der er ligeledes sket en strømlining af de administrative procedurer i nævnet, bl.a. gennem en effektivisering i anvendelsen af informationsteknologi.
For at imødegå den stigende sagstilgang fik Naturklagenævnet medio 2000 mulighed for at fastholde fem årsværk i 2000 og 2001 derved, at vi brugte en opsparet lønsum.
Allerede i år 2000 har Naturklagenævnet behandlet knap 50 flere sager, end de modtog.
Produktiviteten i nævnet er steget også i 2000.
De enkelte medarbejdere behandlede 76 sager i 2000 mod 64 sager i 1998.
Der har endvidere fra flere sider været peget på mulighederne for at indføre et mindre klagegebyr, en problemstilling, som jeg ikke har taget stilling til, men som jeg selvfølgelig vil diskutere sammen med alle andre forslag.
Som led i en mere langsigtet løsning vil der blive indgået en resultatkontrakt for Naturklagenævnet, ligesom det er tilfældet for andre lignende institutioner.
En af de væsentligste målsætninger i resultatkontrakten bliver nedbringelse af sagsbehandlingstiderne inden for kontraktperioden.
For så vidt angår de kommende år, er vi i øjeblikket i gang med et analysearbejde, der skal munde ud i en vurdering af ressourcebehovet i 2002 og frem.
Må jeg så endelig slutte med en enkelt sag, som er mig magtpåliggende i relation til Naturklagenævnet.
Det har i pressen været påstået, at jeg skulle have udtrykt mistillid til og truet Naturklagenævnet.
Jeg vil gerne sige, at det er en fuldstændig grundløs beskyldning.
Jeg har altid haft tillid til Naturklagenævnet, har ikke stillet forslag om ændret sammensætning af Naturklagenævnet og aldrig kritiseret afgørelser truffet i Naturklagenævnet.
Også selv om de er gået mig imod, har jeg aldrig gjort det, for det synes jeg ikke er korrekt.
Jeg må på det bestemteste tage afstand fra den version, som har været i pressen, og som har givet nævnet anledning til at reagere.
Der er heldigvis ikke tale om et retvisende grundlag.
Jeg har fuld tillid til Naturklagenævnet.